Un bărbat de 29 de ani din Timişoara este cercetat de de poliţiştii Serviciului de Combatere a Criminalităţii Informatice Timiş şi procurorii DIICOT, pentru săvârşirea unor infracţiuni informatice, după ce a spart sistemul informatic al unei bănci şi a sustras peste 184.000 de euro.

Potrivit unui comunicat de presă, de vineri, al Inspectoratului de Poliţie al judeţului Timiş, infracţiunea a fost comisă în perioada 2015 – 2017.

”Din investigaţii a reieşit că, în perioada 2015 – 2017, cel în cauză ar fi modificat neautorizat numărul de telefon şi adresa de e-mail înregistrate în sistemele unei unităţi bancare pe numele unei femei, de 45 de ani, solicitând în numele acesteia emiterea unui card bancar, cu ajutorul căruia bărbatul, de 29 de ani, a efectuat retrageri de bani din contul acesteia, în valoare de 184.722.08 euro”, se arată în comunicat.

În cauză, a fost întocmit dosar penal pentru infracţiuni de alterare a integrităţii datelor informatice, efectuarea de operaţiuni financiare în mod fraudulos şi acces ilegal la un sistem informatic.

Bărbatul a fost audiat de către poliţişti, apoi s-a liuat măsura preventivă a controlului judiciar pentru o perioadă de 60 de zile, faţă de acesta.



Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.